FI Euroopan unionin virallinen lehti CE 70/4

(2004/C 70 E/004)

KIRJALLINEN KYSYMYS E-2617/02

esittäjä(t): Michl Ebner (PPE-DE) komissiolle

(18. syyskuuta 2002)

Aihe: Palkantasaus Eurooppa-koulujen palkkajärjestelmässä

Vuodesta 2000 lähtien Eurooppa-kouluilla on ollut opettajia koskeva uusi palkkajärjestelmä.

Opettajan nimittää hänen kotimaansa viranomainen ja hänelle maksetaan kotimaansa palkkaluokkien mukaista normaalia opettajan palkkaa. Tulovero, sosiaaliturvamaksut ym. vähennetään palkasta kotimaassa. Koska opettajien palkat eroavat toisistaan suuresti eri valtioissa, Eurooppa-koulujen hallintoneuvosto pyöristää palkat niin, että Eurooppa-koulujen opettajat saavat ”samaa palkkaa samasta työstä”. Tämä on uusi tasausperiaate. On kuitenkin tuotu esiin, että opettajien palkastaan maksaman tuloveron osuus vaihtelee, koska kotivaltioiden verojärjestelmät ovat hyvin erilaiset. Eurooppa-koulujen hallintoneuvosto on nyt julistanut, että tilanne on epäoikeudenmukainen. Se kertoi käyttävänsä jatkossa oikeudenmukaisuuden saavuttamiseksi vertailukohtana veroja, jotka eurooppalainen virkamies maksaisi, jos hänellä olisi sama palkka kuin Eurooppa-koulun opettajalla, ja vähentäisi tai korottaisi opettajan palkkaa vastaavasti.

Tällöin uusi palkkajärjestelmä sekaantuu opettajan ja kansallisten veroviranomaisten väliseen verotukseen ja opettajien on annettava koululle yksityiskohtaiset tiedot tuloverostaan omassa maassaan.

Lisäksi kaikki mikä lainmukaisesti supistaa verotusta jäsenvaltiossa, yksinkertaisesti lisätään Eurooppa-koulun vähentämään summaan. Opettajilla on oikeus esittää tämä kuluna kotimaansa verotuksessa, mutta saatu hyöty vähennetään välittömästi opettajan palkasta. Monissa tapauksissa, kuten Yhdistyneen kuningaskunnan kansalaisten kohdalla, tämä aiheuttaa eläkeveron perimisen kahteen kertaan.

Uudesta palkkajärjestelmästä on esitetty muodollisia vastalauseita, mutta ne on hylätty Eurooppa-kouluissa perusteettomina. Myös muodolliset valitukset Eurooppa-koulujen vetoomustuomioistuimeen on hylätty. Näyttää siltä, että Eurooppa-koulujen ulkopuolella ei ole elintä, jolle valitus voidaan tehdä. Tämä johtuu osaltaan siitä, että Eurooppa-koulu ei hyväksy minkään muun järjestön tuomiovaltaa omissa asioissaan.

Komissiota pyydetäänkin selostamaan, mikä on Eurooppa-koulujen oikeudellinen ja juridinen asema, ja tarkistamaan, että kuvattu ilmeisen epäoikeudenmukainen tilanne on Euroopan unionin lainsäädännön mukainen.

Neil Kinnockin komission puolesta antama vastaus

(8. marraskuuta 2002)

Kuten arvoisa parlamentin jäsen tietää, Eurooppa-kouluja hallinnoi johtokunta, joka on hallitusten välinen elin ja joka koostuu jäsenvaltioiden koulutuksesta ja/tai kansainvälisistä kulttuurisuhteista vastaavien ministeriöiden edustajista. Johtokunnan jäsenenä on myös yksi komission edustaja.

Eurooppa-koulujen johtokunta hyväksyi 23.-24. huhtikuuta 1996 Eurooppa-koulujen tilapäisesti muihin tehtäviin siirrettyä henkilöstöä koskevat säännöt, joihin arvoisa parlamentin jäsen viittaa, 12. huhtikuuta 1957 ja 21. heinäkuuta 1994 tehtyjen yleissopimusten (1) nojalla. Näitä sääntöjä sovelletaan 1. syyskuuta 1996 lähtien, ja niihin sisältyi jo palveluksessa olevaa henkilöstöä koskeva neljän vuoden siirtymäkausi, joka päättyi 1. syyskuuta 2000. Säännöt perustuvat kaikkien allekirjoittajavaltioiden hyväksymiin sopimuksiin, ja ne muodostavat sellaisenaan kansainvälisen lain.

Kuten kysyjä mainitsee, näissä säännöissä esitetään henkilöstön peruspalkat. 49 artiklan c kohdassa määrätään erityisesti seuraavaa:

Jos jäsenvaltion maksamasta palkasta kannettavan veron määrä poikkeaa siitä veron määrästä, joka kannettaisiin näissä säännöissä määrätystä palkasta Euroopan yhteisöille suoritettavaan veroon sovellettavien edellytysten ja menettelyn vahvistamisesta annettujen asetusten nojalla, tehdään edellä mainittujen määrien erotusta vastaava positiivinen tai negatiivinen korjaus, jotta voitaisiin varmistaa, että eri maista saapuneen henkilökunnan palkat ovat yhtä suuret

Tämän korjauksen lopullinen laskenta tapahtuu henkilökunnan verotuksesta vastaavien jäsenvaltion veroviranomaisten antaman verotodistuksen perusteella. Tällöin tuloista otetaan huomioon ainoastaan jäsenvaltion maksama palkka ja varmistetaan, että kaikki maksettavan jäsenvaltion veron määrää pienentävät verovähennykset otetaan huomioon.

Komissio huomauttaa, että positiivisen tai negatiivisen korjauksen laskeminen ei suju vaikeuksitta. 15 hallituksen edustajasta, jotka ovat ilmeisistä syistä hyvin perillä verotuksen ja siihen liittyvien tekijöiden mahdollisista erilaisista vaikutuksista, koostuva johtokunta on katsonut, että tämä on sopivin keino varmistaa opettajien yhtäläinen kohtelu ja paras tapa rinnastaa heidän verotuksensa yhteisön virkamiesten verotukseen oikeudenmukaisella ja asianmukaisella tavalla.

Opettajien ja koulujen välisissä kiistoissa voidaan ensisijaisesti hallinnollista muutoksenhakumenettelyä noudattaen kääntyä johtokunnan virallisen edustajan puoleen, kun on kyse hallintoon tai varainhoitoon liittyvistä kysymyksistä, tai tarkastuslautakunnan puoleen, kun on kyse koulutusasioista. Tämän jälkeen voidaan tehdä kantelu valituslautakunnalle, joka on ensimmäisen ja viimeisen asteen riippumaton hallintotuomioistuin. Tämän riippumattoman lautakunnan päätökset ovat lopullisia ja täytäntöönpanokelpoisia.

Tässä yhteydessä komissio haluaa mainita, että Brysselissä järjestetään 7. marraskuuta 2002 Eurooppa-koulujen tulevaisuutta käsittelevä kokous, johon osallistuvat kaikki asianomaiset osapuolet (mukaan lukien asianomaiset Euroopan parlamentin ja komission jäsenet). Tämä kokous tarjoaa mahdollisuuden keskustella kaikista Eurooppa-kouluihin liittyvistä seikoista.

Jos kysyjä haluaa viitata johonkin tiettyyn tapaukseen, häntä pyydetään esittämään se komissiolle asiaan liittyvine viitemateriaaleineen, jotta asiaa voitaisiin selventää tarkemmin.

(1) Eurooppa-koulujen perussääntöä koskeva yleissopimus tuli voimaan 1. lokakuuta 2002, kuukauden ensimmäisenä päivänä sen jälkeen, kun jäsenvaltiot olivat tallettaneet kaikki ratifioimiskirjat ja kun Euroopan yhteisöt olivat tallettaneet sopimuksen tekemistä koskevat ilmoitusasiakirjat (yleissopimuksen 33 artikla).